  Юлия Ильмурзина Удмуртиысь кун мунё театр нылпиослы выль спектакльёсты пуктон бордын ужа. Нырысетӥез — Александр Волковлэн «Волшебник Изумрудного города» выжыкыл-повестезъя спектакль — коньывуонэ возьматэмын луоз. Иворъёсъя «Удмуртия» агентстволэн корреспондентэзлы со сярысь вераз театрлэн валтӥсь режиссёрез Галина Лихацкая. «Али мон «Волшебник Изумрудного города» пуктон бордын ужасько. Та выжыкыл мыным туж кельше. Озьы ик мыным кельше валтӥсь героиняез — Элли. Со кышкасьтэм, азьлань мыныны, вормыны быгатӥсь нылаш. Нош мукет геройёс туж мыло-кыдоесь, маскараесь», — вераз Галина Лихацкая. Котькуд вуись сезонэ мунё театр ньыль выль уж возьматыны кулэ. 2016–2017 аръёсы пичи учкисьёс «Волшебник Изумрудного города» сяна, Гримм агай-вынъёслэн «Госпожа метелица» выжыкылзыя, немец гожъясьлэн Ульрих Хублэн «У Ковчега в восемь» пьесаезъя но сюрес вылтӥ мынон-ветлон куронъёсты тодонъя спектакльёсты адӟыны быгатозы. Берпуметӥез бырйымтэ на, тунсыко ужъёсты утчало. Со сяна, кылем сезонысь спектакльёсты гужем но адӟыны луонлык вань. Соосты Ижкарысь нылпи садъёсын возьматозы. Пӧсьтолэзь 1-тӥ пӧсьтолэзь — «Дюймовочка» (143 номеро нылпи сад) 5-тӥ пӧсьтолэзь — «Три поросёнка и серый волк» (5 номеро нылпи сад) 6-тӥ пӧсьтолэзь — «Дюймовочка» (14 номеро лицей, «Малышок» санаторий) Гудырикошкон 23-тӥ гудырикошкон — «Тайна трёх НЕ» 24-тӥ гудырикошкон — «Дюймовочка», «Бука» 25-тӥ гудырикошкон — «Бука», «Дюймовочка», «Украденный клад» 26-тӥ гудырикошкон — «Дюймовочка», «Украденный клад», «Бука» 29-тӥ гудырикошкон — «Тайна трёх НЕ», «Дюймовочка», «Украденный клад» 30-тӥ гудырикошкон — «Тайна трёх НЕ», «Домок-теремок» 31-тӥ гудырикошкон — «Украденный клад» Ватсалом на, гудырикошконлы чаклам спектакльёсты возьматон нуналъёс воштӥськыны быгатозы на, нош интыез туннэлы пусъемын ӧвӧл ай. Тегъёс: Лулчеберет Ижкар Театр Удмуртия пиналъёс  